Stoffet forsvandt torsdag fra et uaflåst depot, men nu viser det sig, at det ikke på noget tidspunkt har forladt depotet. - Nogle elever har taget det farlige stof fra beholderen, og har efterfølgende fået kolde fødder, grundet den megen omtale sagen, forklarer viceskoleinspektør Gert Andersen til TV2/Nord. Eleverne har lagt det tilbage i en kasse med nogle andre undervisningsmidler, og derfor har det aldrig nogensinde været uden for depotet eller ude af cylinderen. Skolen har konfronteret nogle elever med den alvorlige sag, og ifølge Gert Andersen har de indrømmet at have kendskab til sagens forløb. Nu skal skolen have fundet ud af, hvem der helt præcist har forsøgt at fjerne det radioaktive stof. Til TV2/Nord siger Gert Andersen, at skolen allerede nu har strammet op på sikkerhedsreglerne, så noget lignende ikke kan ske i fremtiden.

Opsummering:
Her til morgen blev det forsvundne radioaktive stof protactinium fundet igen på Svenstrup Skole i Aalborg.